b'\n_START_ARTICLE_\nCatus Decianus\n_START_PARAGRAPH_\nSi Catus Decianus ay ang prokurador ng Britanyang Romano noong AD 60 o\xc2\xa061. Sinisi ni Tacitus ang "pagkamapangkamkam" ni Catus Decianus sa pag-udyok ng panghihimagsik ni Boudica, ang reyna ng mga Iceni. Ayon kay Cassius Dio, kinumpiska ni Catus Decianus ang mga salapi na ibinigay ng emperador na si Claudius sa mga pinunong Briton, na ipinapahayag ni Catus Decianus ang mga ito bilang mga utang na dapat bayaran na mayroong patubo._NEWLINE_Dahil sa pag-angkin ni Boudica sa tronong nilisan ng kaniyang asawang si Prasutagus, pinalatigo siya ni Catus Decianus sa kaniyang mga tauhang sundalo, dahil pinananatili ng mga namumunong Romano na nasa Britanya na ang kaharian ni Prasutagus ay nasa ilalim ng kapangyarihan ng emperador ng Roma. Ginahasa ng mga sundalo rin na lumatigo kay Boudica ang mga anak nitong mga babae. Ito ang naging sanhi ng pagrerebelde ni Boudica. Nang lusubin ng hukbong panlupa ni Boudica ang Camulodunum (Colchester), humingi ng tulong ang mga naninirahan sa lungsod na ito mula kay Catus Decianus, subalit nagpadala lamang siya ng 200 mga tauhan. Nagapi ang lungsod ng Camulodunum, at si Decianus ay tumakas papunta sa Gaul, at napalitan ni Gaius Julius Alpinus Classicianus. Ang katotohanan na nagpadala si Decianus ng mga tauhan sa Colchester ay nagpapahiwatig na siya ay hindi naninirahan doon, na nag-udyok sa mga manunulat ng kasaysayan ng makabagong panahon na ilagay siya sa London noong mga panahong ito.'